KIRJALLINEN KYSYMYS E-0149/99

esittäjä(t): Joaquín Sisó Cruellas (PPE) komissiolle

(11. helmikuuta 1999)

Aihe: Ikääntyneiden ihmisten kansainvälinen teemavuosi 1999

Yhdistyneet kansakunnat on asettanut ikääntyneiden ihmisten kansainvälisellä teemavuodelle 1999 tunnuksen "kohti kaikkien ikäryhmien yhteiskuntaa" ja seuraavat neljä teema: ikääntyneiden ihmisten asema, heidän jatkuva kehittymisensä, kansainväliset suhteet ja kehityksen ja vanhenemisen yhteydet. Näin halutaan korostaa sitä, että kaikille kuuluva yhteiskunta perustuu ihmisoikeuksien ja perusvapauksien kunnioittamiseen, kulttuurilliseen ja uskonnolliseen monimuotoisuuteen, yhteiskunnalliseen oikeudenmukaisuuteen, demokraattiseen osallistumiseen ja oikeudellisuuteen.

Miten Euroopan unioni aikoo osallistua tähän ikääntyneiden ihmisten kansainväliseen teemavuoteen?

Olen kotoisin Aragonista, jonka väestö on ikääntyneempää kuin missään muussa Espanjan itsehallintoyhteisössä: 26,7 prosenttia asukkaista on yli 60 vuotiaita. Siksi tunnen hyvin ikääntyneiden ihmisten ongelmat yhteiskuntaan integroitumisessa. Haluaisin tietää, onko yhteisöllä ohjelmia, joilla osallistutaan niiden toimien rahoitukseen, joita Euroopassa aiotaan toteuttaa tämän teemavuoden puitteissa. Mikäli vastaus on myönteinen, pyytäisin tarpeelliset tiedot, tämän tuen anomiseksi.

Komission jäsenen Pádraig Flynninkomission puolesta antama vastaus

(11. maaliskuuta 1999)

Komissio osallistuu ikäihmisille omistettuun Yhdistyneiden kansakuntien teemavuoteen ikäihmisten Eurooppaa koskevalla, luultavasti maaliskuun lopussa 1999 annettavalla tiedonannolla, jossa käsitellään vanhenemista ja ikäihmisiä kiinnostavia kysymyksiä vuonna 1999 ja myös sen jälkeen. Tiedonannossa eritellään lyhyesti, millaisia väestörakenteen muutoksia Euroopan yhteisössä on odotettavissa, ja esitellään aktiivisen ikääntymisen strategia mahdollisena toimintamallina.

Komissio on osallistunut moniin YK:n teemavuoden tapahtumiin ja järjesti yhdessä viime syksynä neuvoston puheenjohtajamaana olleen Itävallan kanssa kaikenikäisten yhteiskuntaa käsitelleen symposiumin, joka pidettiin Wienissä 12.-13. lokakuuta 1998. Lisäksi komissio järjestää yhdessä Suomen kanssa maan puheenjohtajakaudella ikäihmisten itsenäistä elämää koskevan konferenssin 6.-7. lokakuuta 1999, ja teemavuoden lopuksi pidetään komission järjestämä konferenssi marraskuussa 1999.

Sosiaaliseen syrjäytymiseen liittyviä valmistelevia toimia koskevan, vuonna 1998 tehdyn komission ehdotuspyynnön kautta annettiin yhteisön rahoitustukea 11 hankkeeseen, joiden aiheena oli kokemusten vaihto ja tiedottaminen kaikenikäisten yhteiskunnan edistämiseen liittyvistä kysymyksistä (budjettikohdat B3-4101, B3-4102 ja B3-4116).

Keväällä 1999 komissio aikoo julkaista ehdotuspyynnön, joka liittyy budjettikohtaan B3-4111 (valmistelevat toimet syrjäytymisen torjumiseksi ja ehkäisemiseksi). Kyseistä budjettikohtaa koskevan selvitysosan mukaisesti tukea voidaan myöntää ikäihmisille omistetun YK:n teemavuoden yhteydessä toteutettavaan toimintaan ja toimenpiteisiin, joilla edistetään yhteistyötä ja tiedottamista hyvistä toimintatavoista ikään perustuvan syrjinnän torjumiseksi, sekä toimenpiteisiin, joilla tuetaan ikäihmisten täysivaltaista kansalaisuutta, osallistumista ja yhtäläisiä mahdollisuuksia.

Lisäksi komissio ilmoitti sosiaalialan toimintaohjelmassaan vuosiksi 1998-2000(1) aikovansa tutkia Amsterdamin sopimuksen 13 ja 137 artiklan tarjoamia uusia toiminta-aloja, muun muassa mahdollisuutta ehdottaa puiteohjelmia syrjinnän ja sosiaalisen syrjäytymisen torjumiseksi. Komissio valmistelee aiheeseen liittyviä ehdotuksia ja varmistaa, että niissä otetaan asianmukaisella tavalla huomioon vanhenemiseen liittyvät ja ikäihmisille tärkeä kysymykset.

(1) KOM(98) 259 lopullinen.